CELEX: 52016PC0075
Language: lt
Date: 2016-02-18
Title: Pasiūlymas TARYBOS SPRENDIMAS kuriuo iš dalies keičiamas Sprendimas 2008/376/EB dėl Anglies ir plieno mokslinių tyrimų fondo mokslinių tyrimų programos ir tos programos daugiamečių techninių gairių priėmimo

EUROPOS KOMISIJA
            Briuselis, 2016 02 18
            COM(2016) 75 final
            2016/0047(NLE)
            Pasiūlymas
            TARYBOS SPRENDIMAS
            kuriuo iš dalies keičiamas Sprendimas 2008/376/EB dėl Anglies ir plieno mokslinių tyrimų fondo mokslinių tyrimų programos ir tos programos daugiamečių techninių gairių priėmimo
            
               
         
         
            
               AIŠKINAMASIS MEMORANDUMAS
            
            
               1.PASIŪLYMO APLINKYBĖS
            
            
               •Pasiūlymo tikslai
            
            
               Šio pasiūlymo tikslas – atlikus periodinį anglių ir plieno sektorių mokslinių tyrimų programos administravimo taisyklių vertinimą iš dalies pakeisti programos teisinį pagrindą, siekiant šių tikslų: 
            
            
               įgyvendinant Komisijos taisykles dėl ekspertų grupių užtikrinti skaidrų iš ES bendrojo biudžeto finansuojamos programos administravimą, už kurį atsako Komisija;
            
            
               supaprastinus taisykles ir jas proporcingai suderinus su bendrosios mokslinių tyrimų programos „Horizontas 2020“ taisyklėmis, su kuriomis anglių ir plieno sektorių suinteresuotieji subjektai yra susipažinę, sudaryti palankesnes sąlygas pagalbos gavėjams gauti finansavimą;
            
            
               atnaujinti teisinio pagrindo nuostatas, visų pirma susijusias su komiteto procedūra. 
            
            
               •Bendrosios aplinkybės
            
            
               2012 m. nustojus galioti Europos anglių ir plieno bendrijos steigimo sutarčiai (EAPB sutartis), Europos Sąjungos valstybės narės prie ES Sutarčių pridėtu protokolu įsteigė naują Anglių ir plieno mokslinių tyrimų fondą (APMTF) ir šiam naujam fondui perdavė visą likusį (pasibaigusios) EAPB turtą.
            
            
               Pagal APMTF programą kasmet teikiant mokslinių tyrimų ir technologinės plėtros ir inovacijų srities finansavimą, tiek anglių, tiek plieno sektoriams skiriama apie 50 mln. EUR (anglių sektoriui skiriama 27,2 %, o plieno sektoriui – 72,8 % lėšų) ir, siekiant plėtoti žinias ir skatinti inovacijas, sutelkiami visos Europos Sąjungos pramonės sektoriaus partneriai, MVĮ, geriausi mokslinių tyrimų centrai ir universitetai. Ji apima gamybos procesus, išteklių panaudojimą ir išsaugojimą, aplinkos būklės gerinimą ir darbo saugą su anglių ir plieno pramone susijusiuose sektoriuose. Programa finansuojama ES bendrojo biudžeto lėšomis, kurias sudaro iš likusio (pasibaigusios) EAPB turto gautos pajamos. Programą administruoja ir už ją atsako Komisija.
            
            
               2003 m.
                  1
                Taryba priėmė teisinį pagrindą, kuriame išdėstytos APMTF administravimo taisyklės; jos peržiūrėtos jau 2008 m.
                  2
                Jame numatyta sistemiškai atlikti periodinį programos aktualumo ir jos administravimo taisyklių (daugiamečių techninių gairių) veiksmingumo vertinimą. 
            
            
               •Suderinamumas su toje pačioje politikos srityje galiojančiomis nuostatomis
            
            
               APMTF daugiamečių gairių peržiūrai daro poveikį Europos Sąjungos mokslinių tyrimų ir inovacijų programos „Horizontas 2020“ (2014–2020 m.) teisinis pagrindas, visų pirma Europos Parlamento ir Tarybos reglamentas, kuriuo nustatomos programos „Horizontas 2020“ dalyvavimo ir sklaidos taisyklės, kadangi gairėmis siekiama papildyti veiksmus, kurių imamasi pagal bendrąją programą „Horizontas 2020“ (teisinio pagrindo 2 straipsnis). Šis papildomumas yra kelių lygmenų (pavyzdžiui, mokslinių tyrimų temų, į programas įtrauktų priemonių rūšies, jų biudžetų ir kt.).
            
            
               Kad būtų sudarytos palankesnės sąlygos tiems patiems pagalbos gavėjams dalyvauti abiejose programose (APMTF ir programoje „Horizontas 2020“), atliekant siūlomą APMTF teisinio pagrindo peržiūrą daugiausia dėmesio skiriama APMTF programos administravimo taisyklėms (III skyrius) ir jos kuo labiau suderinamos su procedūromis ir sąvokomis, susijusiomis su programa „Horizontas 2020“. Visų pirma:
            
            
               atsižvelgiant į apibrėžtis, susijusias su programa „Horizontas 2020“, apibrėžiama atskira finansuojamo projekto subjektų kategorija (dalyvis, subrangovas, trečioji šalis), jų atitiktis reikalavimams ir pareigos (naujas 29a straipsnis).
            
            
               nepriklausomų ekspertų, kuriems pavesta įvertinti pateiktus pasiūlymus, skyrimo procedūra, susijusi su programa „Horizontas 2020“, taikoma nepriklausomų ekspertų skyrimui, susijusiam su APMTF programa (39 straipsnis);
            
            
               MVĮ savininkams ir kitiems fiziniams asmenims, negaunantiems atlyginimo, suteikiama galimybė reikalavimus atitinkančioms sąnaudoms priskirti Komisijos nustatytą sumą, kuri laikoma išlaidomis personalui (33 straipsnis). 
            
            
               •Suderinamumas su Komisijos horizontaliosiomis taisyklėmis
            
            
               Siekiant išvengti interesų konflikto, reikia tiksliau nustatyti ekspertų, kuriuos Komisija skiria APMTF programos teisiniu pagrindu įsteigtų patariamųjų ir techninių grupių nariais, statusą. Peržiūrėtomis nuostatomis įgyvendinamos Komisijos horizontaliosios taisyklės dėl jos patariamųjų grupių (Komisijos pirmininko komunikatas „Komisijos ekspertų grupių veiklos organizavimo taisyklės. Horizontalios taisyklės ir viešasis registras“, C(2010) 7649).
            
         
         
            
               Šiuo tikslu peržiūrimos nuostatos dėl patariamųjų grupių sudėties ir uždavinių (21 ir 22 straipsniai) ir techninių grupių sudėties ir uždavinių (23 straipsnis). Numatoma, kad patariamųjų grupių kompetencija bus daugiausia susijusi su administravimo taisyklėmis ir procedūromis, aiškiau atskiriamos patariamosios ir techninės grupės ir patikslinama jų narių skyrimo procedūra.
            
            
               2.TEISINIS PAGRINDAS, SUBSIDIARUMO IR PROPORCINGUMO PRINCIPAI
            
            
               •Peržiūros pagrindimas
            
            
               APMTF teisiniame pagrinde daroma nuoroda į du sisteminius periodinius vertinimus:
            
            
               programos aktualumo: „Komisija vykdo Mokslinių tyrimų programos stebėseną, įskaitant numatomos naudos vertinimą. Tokios veiklos ataskaita parengiama iki 2013 m. pabaigos, o vėliau – kas septynerius metus.“ (Tarybos sprendimo 2008/376/EB 38 straipsnis); 
            
            
               administravimo taisyklių veiksmingumo: „III skyriuje nustatytos daugiametės techninės gairės peržiūrimos kas septynerius metus; pirmas laikotarpis baigiasi 2014 m. gruodžio 31 d. Šiuo tikslu vėliausiai kiekvieno septynerių metų laikotarpio paskutiniųjų metų pirmąjį pusmetį Komisija pakartotinai įvertina daugiamečių techninių gairių naudojimą ir jų veiksmingumą bei prireikus pasiūlo pakeitimus.“ (Tarybos sprendimo 2008/376/EB 40 straipsnis).
            
            
               Todėl 2013 m. Komisija užbaigė stebėseną ir vertinimą ir 2014 m. iš naujo įvertino Sprendime 2008/376/EB išdėstytas daugiametes technines gaires.
            
            
               Stebėsenos ir vertinimo rezultatai patvirtino, kad APMTF įgyvendino nustatytą tikslą stiprinti anglių ir plieno pramonės konkurencingumą, tačiau iš daugiamečių techninių gairių taikymo ir veiksmingumo vertinimo rezultatų matyti, jog būtina imtis pokyčių siekiant užtikrinti skaidrų, patikimą ir veiksmingą APMTF administravimą ir tinkamą supaprastinimo veiksmų mastą.
            
            
               •Subsidiarumas ir priemonės pasirinkimas
            
            
               
                  Pagal teisinį pagrindą administruoti APMTF programą pavesta tik Komisijai. Programos administravimo taisyklių pakeitimai gali būti daromi tik ES lygiu, peržiūrint teisinį pagrindą.
               
            
            
               •Proporcingumas
            
            
               
                  Nuostatos dėl patariamųjų ir techninių grupių suderintos su Komisijos horizontaliosiomis taisyklėmis dėl skaidrumo, kartu išlaikant APMTF teisinio pagrindo struktūrą (grupių skaičius ir jų pagrindinės kompetencijos sritys liko tie patys) ir užtikrinant, kad šių grupių nariai turėtų aukšto lygio profesinių ekspertinių žinių, kokių tikisi Komisija (grupių sudėtis, skyrimo procesas).
               
            
            
               3.KONSULTACIJOS SU SUINTERESUOTOSIOMIS ŠALIMIS 
            
            
               
                  APMTF suinteresuotosios šalys dalyvavo keliuose ad hoc posėdžiuose dėl pasiūlymo projekto, tam tikrų patariamųjų grupių (Anglies patariamosios grupės, Plieno patariamosios grupės) posėdžiuose ir COSCO (atitinka programos „Horizontas 2020“ programos komitetą) posėdžiuose. Šių grupių nariams buvo suteikta galimybė pateikti pastabų dėl pasiūlymo projekto, o Komisijos tarnybos turėjo galimybę paaiškinti pasiūlymo, visų pirma peržiūrėtų taisyklių dėl patariamųjų ir techninių grupių narių skyrimo, motyvus; visa tai vėliau detalizuota per Komisijos tarnybų konsultacijas.
               
            
            
               4.POVEIKIS BIUDŽETUI
            
            
               
                  Pasiūlymas neturi poveikio biudžetui.
               
            
            
               5.KITI ELEMENTAI
            
            
               
                  Peržiūra susijusi tik su teisinio pagrindo III skyriumi (daugiametės techninės gairės). Programos tikslai ir taikymo sritis nesikeičia. 
               
               
                  Reikia padaryti tik 21, 22, 24, 25, 27, 28, 29, 33, 38, 39, 41 ir 42 straipsnių pakeitimų, taip pat įterpiamas 29a straipsnis. Visi kiti straipsniai nesikeičia.
               
            
            
               Be smulkių pakeitimų ar atnaujinimų, esminiai pakeitimai aptarti pirmiau: Komisijos įsteigtų ekspertų grupių skaidrumo taisyklės (21, 22 ir 24 straipsniai), išlaidoms personalui priskiriamos MVĮ savininkų ir kitų fizinių asmenų, negaunančių atlyginimo, sumos (33 straipsnis) ir suderinimas su programos „Horizontas 2020“ taisyklėmis dėl dalyvių, subrangovų ir trečiųjų šalių dalyvavimo finansuojamuose projektuose sąlygų (29a straipsnis).
            
         
         
            
               2016/0047 (NLE)
            
            
               Pasiūlymas
            
            
               TARYBOS SPRENDIMAS
            
            
               kuriuo iš dalies keičiamas Sprendimas 2008/376/EB dėl Anglies ir plieno mokslinių tyrimų fondo mokslinių tyrimų programos ir tos programos daugiamečių techninių gairių priėmimo
            
            
               EUROPOS SĄJUNGOS TARYBA,
            
            
               atsižvelgdama į Sutartį dėl Europos Sąjungos veikimo, 
            
            
               atsižvelgdama į prie Europos Sąjungos sutarties ir Sutarties dėl Europos Sąjungos veikimo pridėtą Protokolą dėl EAPB sutarties galiojimo pabaigos finansinių padarinių ir dėl Anglių ir plieno mokslinių tyrimų fondo, 
            
            
               atsižvelgdama į 2003 m. vasario 1 d. Tarybos sprendimą 2003/76/EB, numatantį būtinas prie Europos bendrijos steigimo sutarties pridėto Protokolo dėl EAPB sutarties galiojimo pabaigos finansinių padarinių ir dėl Anglių ir plieno mokslinių tyrimų fondo įgyvendinimo priemones
                  3
               , ypač į jo 4 straipsnio 3 dalį, 
            
            
               atsižvelgdama į Europos Komisijos pasiūlymą,
            
            
               atsižvelgdama į Europos Parlamento nuomonę
                  4
               , 
            
            
               kadangi:
            
            
               (1)Europos Parlamento ir Tarybos reglamente (ES) Nr. 1291/2013
                  5
                nustatyta bendroji mokslinių tyrimų ir inovacijų programa „Horizontas 2020“ (2014–2020 m.) (toliau – bendroji programa „Horizontas 2020“) sudaro prielaidas peržiūrėti Tarybos sprendimą 2008/376/EB
                  6
               , kad būtų užtikrinta, jog Anglies ir plieno mokslinių tyrimų fondo mokslinių tyrimų programa (toliau – APMTF programa) papildytų bendrąją programą „Horizontas 2020“ su anglių ir plieno pramone susijusiuose sektoriuose;
            
            
               (2)siekiant užtikrinti nuoseklią dalyvavimo tiek APMTF programoje, tiek bendrojoje programoje „Horizontas 2020“ sistemą, būtina tam tikras dalyvavimo APMTF programoje taisykles suderinti su taisyklėmis, taikytinomis bendrajai programai „Horizontas 2020“; 
            
            
               (3)siekiant užtikrinti daugiau skaidrumo ir atitiktį Komisijos ekspertų grupes reglamentuojantiems teisės aktams ir suderinamumą su jais, taip pat kuo labiau prisidėti prie subalansuoto atstovavimo atitinkamoms ekspertinėms ir reikšmingoms sritims ir siekiant optimalios lyčių pusiausvyros, svarbu peržiūrėti taisykles dėl patariamųjų ir techninių grupių kompetencijos ir sudėties, visų pirma susijusias su Komisijos paskirtų ekspertų statusu; 
            
            
               (4)tikslinga apsvarstyti galimybę supaprastinti finansavimo taisykles, kad būtų palengvintas mažųjų ir vidutinių įmonių (MVĮ) dalyvavimas APMTF programoje ir apskaičiuojant reikalavimus atitinkančias išlaidas personalui būtų leista MVĮ savininkams ir kitiems fiziniams asmenims, negaunantiems atlyginimo, taikyti vieneto įkainį;
            
            
               (5)priemonės, reikalingos Sprendimui 2008/376/EB įgyvendinti, turėtų būti priimtos laikantis Europos Parlamento ir Tarybos reglamento (ES) Nr. 182/2011
                  7
               ;
            
            
               (6)todėl Sprendimas 2008/376/EB turėtų būti atitinkamai iš dalies pakeistas,
            
            
               PRIĖMĖ ŠĮ SPRENDIMĄ:
            
            
               1 straipsnis
            
            
               Sprendimas 2008/376/EB iš dalies keičiamas taip: 
            
         
         
            
               1) 21 straipsnis pakeičiamas taip:
            
            
               „21 straipsnis
            
            
               Patariamųjų grupių uždaviniai
            
            
               Anglies ir plieno sektoriaus tam tikrų MTTP klausimų srityje kiekviena patariamoji grupė konsultuoja Komisiją dėl:
            
            
               a)
                     Mokslinių tyrimų programos bendro plėtojimo, 25 straipsnio 3 dalyje nurodyto informacinio paketo ir būsimų gairių;
            
            
               b)
                     nuoseklumo ir galimo dubliavimosi su kitomis Bendrijos ir nacionalinio lygio MTTP programomis; 
            
            
               c)
                     MTTP projektų stebėsenos svarbiausių principų nustatymo;
            
            
               d)
                     pagal konkrečius projektus vykdomų darbų aktualumo;
            
            
               e)
                     II skyriaus 3 ir 4 skirsniuose išvardytų Mokslinių tyrimų programos mokslinių tyrimų tikslų;
            
            
               f)
                     metinių prioritetinių tikslų, išvardytų informaciniame pakete, ir prireikus prioritetinių tikslų, susijusių su 25 straipsnio 2 dalyje nurodytais specialiais kvietimais.
            
            
               g)
                     kaip nurodyta 27 ir 28 straipsniuose, MTTP veiksmų vertinimo ir atrankos instrukcijų parengimo;
            
            
               h)
                     pasiūlymų dėl mokslinių tyrimų ir technologinės plėtros veiksmų vertinimo taisyklių ir procedūrų;
            
            
               i)
                     specialių kvietimų teikti pasiūlymus, kaip nurodyta 25 straipsnio 2 dalyje, sudarymo;
            
            
               j)
                     kitų priemonių, kai to prašo Komisija.“;
            
            
               2) 22 straipsnis pakeičiamas taip:
            
            
               „22 straipsnis
            
            
               Patariamųjų grupių sudėtis
            
            
               1. Kiekviena patariamoji grupė sudaroma pagal priede pateiktas lenteles. Patariamųjų grupių nariai yra asmenys, Mokslinių tyrimų ir inovacijų generalinio direktorato generalinio direktoriaus paskirti atstovauti suinteresuotųjų šalių bendram interesui. Jie nėra atskirų suinteresuotųjų subjektų atstovai ir reiškia įvairių suinteresuotųjų subjektų organizacijų bendrą nuomonę.
            
            
               Nariai skiriami 42 mėnesių laikotarpiui. Nariai, kurie nebegali veiksmingai dalyvauti grupės svarstymuose, kurie atsistatydina arba nevykdo Sutarties dėl Europos Sąjungos veikimo 339 straipsnyje išdėstytų pareigų, nebekviečiami dalyvauti patariamųjų grupių posėdžiuose ir likusiam jų kadencijos laikui jie gali būti pakeisti kitais nariais. 
            
            
               2. Patariamųjų grupių nariai atrenkami iš ekspertų, turinčių kompetenciją II skyriaus 3 ir 4 skirsniuose nurodytose srityse ir atsiliepusių į viešą kvietimą teikti paraiškas. Šie ekspertai taip pat gali būti paskirti priede išdėstytose lentelėse nurodytų subjektų siūlymu. 
            
         
         
            
               Jie turi aktyviai veikti atitinkamoje srityje ir išmanyti pramonės sektoriaus prioritetus.
            
            
               3. Komisija siekia užtikrinti, kad kiekvienos patariamosios grupės narių ekspertinių žinių lygis būtų kuo aukštesnis ir būtų subalansuotas atstovavimas atitinkamoms ekspertinėms ir reikšmingoms sritims ir lyčių bei geografinės kilmės pusiausvyra, atsižvelgiant į konkrečius patariamųjų grupių uždavinius, reikalingų ekspertinių žinių rūšį ir ekspertų atrankos procedūros rezultatus.“;
            
            
            
               3) 24 straipsnis pakeičiamas taip:
            
            
               „24 straipsnis
            
            
               Anglies ir plieno techninių grupių steigimas ir uždaviniai
            
            
               1. Anglies ir plieno techninės grupės (toliau – techninės grupės) teikia Komisijai pagalbą, susijusią su mokslinių tyrimų ir bandomųjų arba demonstracinių projektų stebėsena.
            
            
               Techninių grupių narius individualiai skiria Mokslinių tyrimų ir inovacijų generalinio direktorato generalinis direktorius.
            
            
               Nariai, kurie nebegali veiksmingai dalyvauti grupės svarstymuose, kurie atsistatydina arba nevykdo Sutarties dėl Europos Sąjungos veikimo 339 straipsnyje išdėstytų pareigų, nebekviečiami dalyvauti techninių grupių posėdžiuose.
            
            
               2. Techninių grupių nariai atrenkami iš ekspertų, turinčių mokslinių tyrimų strategijos, administravimo arba gamybos kompetenciją II skyriaus 3 ir 4 skirsniuose nurodytose srityse ir atsiliepusių į viešą kvietimą teikti paraiškas. 
            
            
               Jie turi aktyviai veikti atitinkamoje srityje ir būti atsakingi už mokslinių tyrimų strategiją, administravimą ar gamybą atitinkamuose sektoriuose. 
            
            
               3. Komisija siekia užtikrinti, kad kiekvienos techninės grupės narių profesinių ekspertinių žinių lygis būtų aukštas ir būtų kuo labiau subalansuotas atitinkamų ekspertinių sričių atstovavimas ir lyčių bei geografinės kilmės pusiausvyra, atsižvelgiant į konkrečius techninių grupių uždavinius, reikalingų ekspertinių žinių rūšį ir ekspertų atrankos procedūros rezultatus.
            
            
               Komisija užtikrina, kad būtų patvirtintos taisyklės ir procedūros, siekiant tinkamai išvengti techninių grupių narių, kuriems pavesta vertinti konkretų projektą, interesų konflikto ir jį valdyti. Šiomis procedūromis taip pat užtikrinama, kad visas projektų stebėsenos procesas vyktų vienodomis sąlygomis ir sąžiningai. 
            
            
               Jei įmanoma, techninių grupių posėdžiai rengiami vietose, parinktose taip, kad būtų geriausiai užtikrinta projekto stebėsena ir rezultatų vertinimas.“;
            
            
            
               4) 25 straipsnis pakeičiamas taip:
            
            
               „25 straipsnis
            
            
               Kvietimas teikti pasiūlymus
            
            
               1. Kasmet skelbiamas metinis kvietimas teikti pasiūlymus. Pasiūlymų teikimo pradžia paskelbiama 3 dalyje nurodytame informaciniame pakete. Jei nenurodyta kitaip, kiekvienų metų rugsėjo 15 d. yra galutinė pasiūlymų pateikimo vertinti data. Jei rugsėjo 15 d. yra savaitgalio diena, penktadienis ar pirmadienis, galutinė data automatiškai nukeliama į pirmą darbo dieną po rugsėjo 15 d. Galutinė data paskelbiama 3 dalyje nurodytame informaciniame pakete. 
            
            
               2. Jei Komisija pagal 41 straipsnio d ir e punktus nusprendžia pakeisti šio straipsnio 1 dalyje nurodytą galutinę pasiūlymų pateikimo datą arba paskelbti specialius kvietimus teikti pasiūlymus, ji tokią informaciją skelbia Europos Sąjungos oficialiajame leidinyje.
            
         
         
            
               Specialiuose kvietimuose nurodomos pateikimo (įskaitant tai, ar pateikimas turi būti vienos ar dviejų pakopų) ir pasiūlymų vertinimo datos ir sąlygos, prioritetai, jei reikia, reikalavimus atitinkančių projektų tipas, kaip nustatyta 14–18 straipsniuose, ir numatytas finansavimas.
            
            
               3. Komisija užtikrina, kad visiems potencialiems dalyviams kvietimo teikti pasiūlymus paskelbimo momentu būtų pateikta pakankamai gairių ir informacijos, visų pirma Komisijos interneto svetainėje paskelbiant informacinį paketą. Šio informacinio paketo spausdintą versiją taip pat galima gauti kreipiantis į Komisiją. 
            
            
               Informaciniame pakete pateikiamos išsamios dalyvavimo taisyklės, pasiūlymų ir projektų administravimo metodai, paraiškos formos, pasiūlymų pateikimo taisyklės, pavyzdiniai susitarimai dėl dotacijų, reikalavimus atitinkančios išlaidos, maksimali leistina finansinė pagalba, mokėjimo būdai ir metiniai prioritetiniai Mokslinių tyrimų programos tikslai.
            
            
               Komisijai paraiškos teikiamos laikantis informaciniame pakete išdėstytų taisyklių.“;
            
            
            
               5) 27 straipsnio antra pastraipa pakeičiama taip:
            
            
               „Komisija užtikrina, kad visi potencialūs dalyviai galėtų susipažinti su MTTP veiksmų vertinimo ir atrankos vadovu.“;
            
            
            
               6) 28 straipsnio 3 dalis pakeičiama taip:
            
            
               „3. Komisija parengia pasiūlymų sąrašą, juos išdėstydama pagal vertingumą.“;
            
            
            
               7) Įterpiamas 29a straipsnis:
            
            
               „29a straipsnis
            
            
               Veiksmų įgyvendinimas
            
            
               1. Dalyviai įgyvendina veiksmus laikydamiesi visų šiame sprendime, Reglamente (ES, Euratomas) Nr. 966/2012(*), Reglamente (ES) Nr. 1268/2012(**), kvietime teikti pasiūlymus ir susitarime dėl dotacijos nustatytų sąlygų ir įpareigojimų.
            
            
               2. Dalyviai neprisiima su šiuo sprendimu arba susitarimu dėl dotacijos nesuderinamų įsipareigojimų. Jei dalyvis nesilaiko veiksmo techninio įgyvendinimo įsipareigojimų, kiti dalyviai laikosi įsipareigojimų be papildomo Sąjungos finansavimo, išskyrus atvejus, kai Komisija aiškiai juos atleidžia nuo to įsipareigojimo. Dalyviai užtikrina, kad Komisijai būtų tinkamu laiku pranešta apie visus įvykius, kurie galėtų smarkiai paveikti veiksmo įgyvendinimą arba Sąjungos interesus. 
            
            
               3. Dalyviai įgyvendina veiksmą ir tuo tikslu imasi visų būtinų ir pagrįstų priemonių. Jie pasirūpina, kad reikiamu laiku turėtų veiksmui įgyvendinti reikalingų išteklių. Kai to reikia veiksmui įgyvendinti, jie gali kreiptis į trečiąsias šalis, įskaitant subrangovus, kad jos atliktų veiksme numatytą darbą. Už atliktą darbą dalyviai atsako Komisijai ir kitiems dalyviams. 
            
            
               4. Subrangos sutartys dėl tam tikrų veiksmo dalių atlikimo sudaromos tik susitarime dėl dotacijos numatytais atvejais ir deramai pagrįstais atvejais, kurie negalėjo būti aiškiai numatyti susitarimo dėl dotacijos įsigaliojimo momentu. 
            
            
               5. Trečiosios šalys, kurios nėra subrangovai, veiksme numatytą darbą gali atlikti susitarime dėl dotacijos nustatytomis sąlygomis. Trečioji šalis ir darbas, kurį ji turi atlikti, nustatomi susitarime dėl dotacijos. 
            
            
               Tų trečiųjų šalių patirtos sąnaudos gali būti laikomos atitinkančiomis reikalavimus, jeigu trečioji šalis atitinka visas šias sąlygas: 
            
         
         
            
               a) jei būtų dalyvė, ji atitiktų finansavimo reikalavimus;
            
            
               b) ji yra susijęs subjektas arba su dalyviu turi teisinę sąsają, iš kurios aišku, kad bendradarbiavimas aprėpia daugiau nei šį veiksmą; 
            
            
               c) ji nurodyta susitarime dėl dotacijos; 
            
            
               d) ji laikosi dalyviui pagal susitarimą dėl dotacijos taikomų taisyklių dėl reikalavimus atitinkančių sąnaudų ir išlaidų kontrolės. 
            
            
               6. Dalyviai laikosi šalių, kuriose bus įgyvendinamas veiksmas, nacionalinių įstatymų, kitų teisės aktų ir etikos nuostatų. Tam tikrais atvejais dalyviai, prieš pradėdami veiksmą, prašo atitinkamų nacionalinių ar vietinių etikos komitetų patvirtinimo.
            
            
               
                  (*) 2012 m. spalio 25 d. Europos Parlamento ir Tarybos reglamentas (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (OL L 298, 2012 10 26, p. 1).
               
            
            
               (**) 2012 m. spalio 29 d. Komisijos deleguotasis reglamentas (ES) Nr. 1268/2012 dėl Europos Parlamento ir Tarybos reglamento (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių taikymo taisyklių (OL L 362, 2012 12 31, p. 1).“;
            
            
            
               8) 33 straipsnis pakeičiamas taip:
            
            
               „33 straipsnis
            
            
               Išlaidos personalui
            
            
               Reikalavimus atitinkančios išlaidos personalui apima tik asmenų, tiesiogiai atliekančių veiksme numatytą darbą, faktiškai dirbtas valandas. 
            
            
               MVĮ savininkų ir fizinių asmenų, negaunančių atlyginimo, išlaidos personalui gali būti atlygintos taikant vieneto įkainį.“;
            
            
            
               9) 39 straipsnis pakeičiamas taip: 
            
            
               „39 straipsnis
            
            
               Nepriklausomų ir aukštos kvalifikacijos ekspertų skyrimas
            
            
               Nepriklausomų ir aukštos kvalifikacijos ekspertų, nurodytų 18 straipsnyje, 28 straipsnio 2 dalyje ir 38 straipsnyje, skyrimui pagal analogiją taikomos Reglamento (ES) Nr. 1290/2013(*) 40 straipsnio nuostatos. 
            
            
               
                  (*) 2013 m. gruodžio 11 d. Europos Parlamento ir Tarybos reglamentas (ES) Nr. 1290/2013, kuriuo nustatomos bendrosios mokslinių tyrimų ir inovacijų programos „Horizontas 2020“ (2014–2020 m.) dalyvavimo ir sklaidos taisyklės ir panaikinamas Reglamentas (EB) Nr. 1906/2006 (OL L 347, 2013 12 20, p. 81).“;
               
            
            
         
         
            
               10) 41 straipsnio d punktas pakeičiamas taip: 
            
            
               „d) 25 straipsnyje nurodytos galutinės datos pakeitimai;“;
            
            
            
               11) 42 straipsnio 2 dalis pakeičiama taip: 
            
            
               „2. Kai daroma nuoroda į šią dalį, taikomas Reglamento (ES) Nr. 182/2011(*) 5 straipsnis.
            
            
               
                  (*) 2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).“
               
            
            
               2 straipsnis 
            
            
               Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.
            
            
               Priimta Briuselyje
            
            
               
                     Tarybos vardu
               
               
                     Pirmininkas
               
            
         
         
            
                  
                     (1)
                  2003 m. vasario 1 d. Tarybos sprendimas 2003/78/EB, nustatantis Anglių ir plieno mokslinių tyrimų fondo mokslinių tyrimų programos daugiametes technines gaires.
               
               
                  
                     (2)
                  2008 m. balandžio 29 d. Tarybos sprendimas 2008/376/EB dėl Anglies ir plieno mokslinių tyrimų fondo mokslinių tyrimų programos ir tos programos daugiamečių techninių gairių priėmimo.
               
               
                  
                     (3)
                  OL L 29, 2003 2 5, p. 22.
               
               
                  
                     (4)
                  OL C ..., ..., p. ....
               
               
                  
                     (5)
                  2013 m. gruodžio 11 d. Europos Parlamento ir Tarybos reglamentas (ES) Nr. 1291/2013, kuriuo sukuriama bendroji mokslinių tyrimų ir inovacijų programa „Horizontas 2020“ (2014–2020 m.) ir panaikinamas Sprendimas Nr. 1982/2006/EB (OL L 347, 2013 12 20, p. 948).
               
               
                  
                     (6)
                  2008 m. balandžio 29 d. Tarybos sprendimas 2008/376/EB dėl Anglies ir plieno mokslinių tyrimų fondo mokslinių tyrimų programos ir tos programos daugiamečių techninių gairių priėmimo (OL L 130, 2008 5 20, p. 7). 
               
               
                  
                     (7)
                  2011 m. vasario 16 d. Europos Parlamento ir Tarybos reglamentas (ES) Nr. 182/2011, kuriuo nustatomos valstybių narių vykdomos Komisijos naudojimosi įgyvendinimo įgaliojimais kontrolės mechanizmų taisyklės ir bendrieji principai (OL L 55, 2011 2 28, p. 13).